กรมประชาสัมพันธ์ ร่วมกับสำนักงานยูเนสโกประจำประเทศไทย ส่งเสริมการรู้เท่าทันสื่อระดับภูมิภาค ขับเคลื่อนการลดผลกระทบจากข่าวลวง
กรมประชาสัมพันธ์ ร่วมกับสำนักงานยูเนสโกประจำประเทศไทย จัดการประชุมเชิงปฏิบัติการ ส่งเสริมการรู้เท่าทันสื่อระดับภูมิภาค ‘Maintaining Credibility and Trust in Journalism : A collaborative Workshop for Addressing Fake News in ASEAN” โดยมีสื่อมวลชนจากอาเซียนรวมพลังขับเคลื่อนลดผลกระทบกับข่าวลวงนายจรูญ ไชยศร รองอธิบดีกรมประชาสัมพันธ์ กล่าวว่า ดิจิทัลถือเป็นโอกาสและความท้าทายของวงการข้อมูลข่าวสารเนื่องจากความสามารถเข้าถึงข้อมูลข่าวสารทั้งข้อมูลจริงและข่าวลวง หรือข้อมูลบิดเบือนได้ทุกที่ทุกเวลา ซึ่งกรมประชาสัมพันธ์ได้ให้ความสำคัญและดำเนินการกับการรับมือกับข่าวลวงและการส่งเสริมการรู้เท่าทันสื่อ กิจกรรมครั้งนี้ จึงมีความหมายและจุดประกายให้สื่อมวลชนให้ความสำคัญต่อการทำงานด้วยความเข้าใจและความมุ่งมั่นเพื่อลดผลกระทบข่าวลวงด้านนายชิเงรุ เอโอยางิ ผู้อำนวยการสำนักงานยูเนสโก กรุงเทพมหานคร กล่าวว่าประเด็นข่าวลวง เป็นปัญหาที่ทุกระดับให้ความสนใจ รวมถึงระดับภูมิภาคและระดับโลก โดยย้ำว่าข่าวลวง หรือการบิดเบือนข้อมูลข่าวสาร ไม่ใช่ข่าว แต่มีความตั้งใจผลิตและส่งต่อให้เหมือนเป็นข่าวเพื่อผลประโยชน์ของผู้สร้างข่าวลวง ขณะนี้ ยูเนสโก ได้จัดทำคู่มือ เพื่อฝึกอบรมผู้สื่อข่าวเกี่ยวกับการรับมือข่าวลวงและการบิดเบือนข้อมูลข่าวสารเผยแพร่บนเว็บไซต์ของยูเนสโกแล้ว โดยกำลังมีการแปลเป็นภาษาไทย ทั้งนี้ผู้สื่อข่าวและนักสื่อสารมวลชนอาเซียนที่เข้าร่วมจะได้เรียนรู้จากความท้าทายของการแก้ไขปัญหาข่าวลวง เพื่อสร้างความเชื่อมั่นให้กลับคืนมาของสื่อสารมวลชนอาเซียน